Menigte protesteer teen Dirkie se brief
Maandag, 14 November 2016 22:00
'n Menigte mense het teen Dirkie van der Spuy se e-pos aan 'n binnekring, beswaar gemaak en sy kop geëis ("Dit is vir ons moeilik om te dink dat hy kan voortgaan om hierdie leiersrol in die moderatuur en in die moderamen te vervul sonder om die verdeeldheid wat daar reeds in die kerk is, verder te versterk.").
14 November 2016, Neels Jackson
'n Groep van 172 mense - onder wie gay lidmate, moderatuurslede van streeksinodes, talle predikante en verskeie teologie-dosente van die NG Kerk - maak in 'n ope brief aan dr Gustav Claassen, algemene sekretaris van die NG Kerk sterk beswaar teen 'n e-pos wat ds Dirkie van der Spuy, assessor van die Algemene Sinode, kort na die buitengewone Algemene Sinode geskryf het.
Van der Spuy se e-pos volg hieronder, en daarna die brief van die 172 met die naamlys van die ondertekenaars.
Dit was 'n geweldige stryd maar uiteindelik 'n wonderlike oorwinning vir God en sy Woord.
Die Here het Moreletapark se besluit wat goedgekeur is deur die AS, gebruik om 'n keerpunt in die besluite te bring en die hele koers van besluite in 'n nuwe rigting te stuur.
Dit was weereens vir my wonderlik om te sien hoe die Here self kom oorneem het en 'n wonderwerk in Sy kerk kom doen het.
Sien ook: Die NG Kerk se buitengewone Algemene Sinode het hard en duidelik nee gesê vir enige seksuele verhoudings tussen mense van dieselfde geslag. Die sinode het herbevestig "dat die huwelik deur God ingestel is as 'n heilige en lewenslange verbintenis tussen een man en een vrou en dat enige seksuele gemeenskap buite so 'n vaste formele ...... http://kerkbode.christians.eo.za/2016/11/10/ng-kerk-se-nee-virgay-verhoudings/
Ons het met onsteltenis kennis geneem van 'n e-pos wat direk na afloop van die Buitengewone Algemene Sinode deur ds Dirkie van der Spuy aan onder andere gemeenteleiers van die NG Gemeente Moreletapark gestuur is. (Die e-pos word by hierdie skrywe aangeheg).
Uit sy verwysing na die "geweldige stryd" en die "wonderlike oorwinning vir God en sy Woord" is dit duidelik dat dit hier oor veel meer gaan as persoonlike instemming met die besluit wat deur die sinode geneem is.
Die duidelike implikasie van sy woordkeuse is dat die standpunt van die persone wat tydens die vergadering in die minderheid gestem het, in stryd is met God en met sy Woord. Dit word bevestig deur die feit dat die uitslag van die besluitneming deur hom beskryf word as 'n bewys dat "die Here self kom oorneem het en 'n wonderwerk in Sy kerk kom doen het."
Behalwe dat ons op 'n baie diep vlak aanstoot neem aan hierdie kwalik bedekte beskuldiging van kettery en/of leerdwaling, dink ons ook dat dit uiters onverantwoordelik van 'n persoon in 'n leiersposisie in die NG Kerk is om hom op so manier uit te spreek - veral in hierdie tyd van groot spanning en dreigende skeuring in die kerk waarvoor ons almaI lief is.
Ons is ook besorgd oor die verwysing in ds Van der Spuy se skrywe na "Moreletapark se besluit wat goedgekeur is deur die AS." Dit wek die indruk dat daar 'n versteekte agenda agter die verloop van die vergadering was, en dat die vergadering dus op 'n onaanvaarbare wyse gemanipuleer is.